TAGUM CITY- Patay ang dating cameraman ng Provincial Public Information Office at PTV Davao del Norte na si Reymond Faciol matapos pagbabarilin ng hindi pa kilalang salarin sa Barangay Mankilam, Tagum City nitong Linggo ng hapon.

Bago pa man binaril ang biktima ay nakapag-post pa ito sa kaniyang Facebook page ng pamamaalam dahil natapos na ang kontrata nito bilang empleyado sa PIO dahil sa bagong administrasyon.

Pero hindi inakala ng kaniyang mga kaibigan at kasama sa trabaho na pamamaalam na rin pala ito ni Faciol.

Binaril ang biktima habang papasok ito sa kanilang gate sa kaniyang tinutuluyan na apartment.

Ayon ka Benjie Torremocha, kaibigan ng biktima, hindi malinaw kung ano ang motibo sa pamamaslang kay Faciol.

"Ang pinaghihinayangan ko lang sa kaniya ay ang bait niya talaga sa amin. 'Di ko alam kung ano talaga rason bakit ginawa ito sa kaniya," aniya.

Inaalam na ng mga pulis ang salarin sa krimen.

"Sa investigation, personal grudge, baka may nakaaway na in line sa work niya or saan but the family has coordinated just recently sabi nila walang kaaway," paliwanag ni Police Captain Anjanette Tirador, tagapagsalita ng Tagum City Police.

Umaasa ang mga kaanak at kaibigan ng biktima na makamit ang hustisya ng pagkamatay ni Faciol.

Walong taon na nagsisilbi bilang cameraman ng PIO at PTV Davao Del Norte si Faciol.